Hou by die nuwe reëls | Netwerk24
Hou by die nuwe reëls
21 Desember 2020 06:08
Ons president, Cyril Ramaphosa, het Maandagaand tydens die land se "familievergadering", soos sy gereelde toesprake aan die nasie in die volksmond bekend staan, iets gesê wat elke Suid-Afrikaner tot in sy diepste wese moes skok: "Tensy ons drasties ons optrede verander, sal hierdie die laaste Kersfees vir menige Suid-Afrikaner wees."
Steeds is daar mense wat op elke platform waar hulle kan, bly "aankondig" dat Covid-19 nie bestaan nie, dat dit nie ernstig is nie en dat dit vals nuus is wat die regering gebruik om mense met bose inentings by te kom. Tot ons regter-president het dié valsheid verkondig, nogal op 'n byeenkoms waar gesondheidswerkers teenwoordig was – werkers wat elke dag sien hoe mense aan Covid-19 sterf. By Standard weet ons persoonlik van mense wat die virus gekry en baie siek geword het, selfs gesterf het. Alleen en weg van hul geliefdes.
Ons by Standard doen 'n ernstige beroep op mense om te hou by die nuwe regulasies wat vir die vakansie ingestel is. Al is dit moeilik en anders, doen dit ter wille van daardie een lewe wat jy dalk mag spaar.